Temeljem članka 30. Zakona o komunalnom gospodarstvu („Narodne novine“ br. 68/18, 110/18 i 32/20), direktor trgovačkog društva LIPKOM SERVISI d.o.o. za komunalno gospodarstvo, Kutinska 4, 44322 Lipovljani donosi

**OPĆE UVJETE**

**ISPORUKE KOMUNALNE USLUGE DIMNJAČARSKIH POSLOVA**

**NA PODRUČJU OPĆINE LIPOVLJANI**

**Članak 1.**

Ovim Općim uvjetima utvrđuju se uvjeti obavljanja komunalne usluge dimnjačarskih poslova (u daljnjem tekstu: dimnjačarski poslovi), međusobna prava i obveze Isporučitelja komunalne usluge i Korisnika usluge te cijena isporučene komunalne usluge.

Cijelo područje Općine Lipovljani čini jedno dimnjačarsko područje.

**Članak 2.**

Izrazi koji se koriste u ovim općim uvjetima imaju značenja utvrđena važećim zakonskim propisima:

1. *Isporučitelj komunalne usluge* na području Općine Lipovljani je trgovačko društvo

LIPKOM SERVISI d.o.o. za komunalno gospodarstvo, Kutinska 4, 44322 Lipovljani ( u daljnjem tekstu: Isporučitelj),

1. *Korisnik dimnjačarskih usluga* je fizička ili pravna osoba, vlasnici stambenih objekata ili

poslovnih prostorija, stanova, poslovnih zgrada te korisnici drugih građevina i uređaja za što plaćaju naknadu (u daljnjem tekstu: Korisnik),

1. *Naknada za čišćenje dimovodnih objekata*, centralnih peći, običnih peći i cijevi te

kontrola ispravnosti istih je naknada koju Korisnik plaća poslije izvršene usluge Isporučitelja,

1. *Sezona grijanja* je vrijeme kada se svakodnevno koriste dimnjaci, dimovodni kanali, peći, a

traje od 1. listopada tekuće godine do 30. travnja naredne godine, a koja se prema potrebi Korisnika, ovisno o vremenskim prilikama, može i produžiti.

**Članak 3.**

Pod dimnjačarskim poslovima podrazumijeva se čišćenje i kontrola dimnjaka, dimovoda i uređaja za loženje u građevinama:

* provjera ispravnosti i funkcioniranja dimnjaka za loženje,
* obavljanje redovitih i izvanrednih pregleda dimnjaka i uređaja za loženje,
* čišćenje dimnjaka i uređaja za loženje,
* spaljivanje i vađenje čađe iz dimnjaka i uređaja za loženje,
* poduzimanje mjera za sprječavanje opasnosti od požara, eksplozija, trovanja, te zagađivanja zraka, kako ne bi nastupile štetne posljedice zbog neispravnosti dimnjaka i uređaja za loženje.

Pod dimnjakom smatra se usponski dimovodni kanal, sabirnica čađe, priključna cijev uređaja za loženje i drugi dijelovi dimnjaka (u daljnjem tekstu: dimovodni objekti).

Pod uređajima za loženje smatraju se ložišta na kruta, tekuća i plinovita goriva.

**Članak 4.**

Zbog izgradnje novog ili rekonstrukcije postojećeg dimovodnog objekta ili zbog promjene uređaja za loženje ili promjene goriva, vlasnik ili Korisnik dimovodnog objekta dužan je prije puštanja dimovodnog objekta u funkciju dati izvršiti sva potrebna ispitivanja i kontrole te ishoditi dokumentaciju kojom se dokazuje kvaliteta radova i ugrađenih materijala.

Na jedan dimovodni objekt, odnosno dimnjak nije dozvoljen priključak s više od jedne vrste goriva (plina, krutog odnosno tekućeg goriva).

Svi Korisnici dimovodnih objekata koji će koristiti plinsko gorivo dužni su zatražiti stručni nalaz – atest od Isporučitelja usluge.

Samo na osnovi izdanog stručnog nalaza – atesta Isporučitelja, ovlašteni distributer plina može plinski uređaj pustiti u pogon.

**Članak 5.**

Čišćenje dimovodnih objekata obavlja se tijekom sezone loženja, odnosno u vremenskom periodu od 01. listopada tekuće godine do 30. travnja naredne godine koja se prema potrebi Korisnika i ovisno o vremenskim prilikama može i produžiti.

Čišćenje dimovodnih objekata obavlja se na zahtjev Korisnika i izvan roka uz naplatu posebne naknade.

Dimovodni objekti i uređaji za loženje obavezno se kontroliraju i čiste u:

1. u stambenim zgradama i stanovima
* dimnjaci i priključne dimovodne cijevi – kanali,
* uređaji za centralno grijanje na kruta, tekuća i plinovita goriva,
* uređaji za etažno grijanje na kruta, tekuća i plinovita goriva,
* štednjaci i peći na kruto, tekuće i plinovito gorivo,
* ventilacijski kanali,
1. u poslovnim zgradama i prostorijama
* dimnjaci, priključni dimovodni kanali
* priključna ložišta na kruta, tekuća i plinovita goriva,
* ventilacijski kanali,
1. u industrijskim objektima
* dimnjaci,
* kotlovska postrojenja,
* priključni dimovodni kanal s priključnim ložištima na kruta, tekuća i plinovita goriva,

ventilacijski kanali.

Obavezno čišćenje obuhvaća i spaljivanje dimnjaka.

**Članak 6.**

Dimnjačarski poslovi obavljaju se radnim danom u okviru radnog vremena Isporučitelja komunalne usluge, odnosno od ponedjeljka do petka u vremenu od 07:00 sati do 15:00 sati, a sukladno predhodnom dogovoru i rasporedu

U industrijskim objektima i poslovnim zgradama vrijeme obavljanja dimnjačarskih poslova može se dogovoriti i drugačije s obzirom na prirodu posla i djelatnost koja se obavlja u tim objektima.

Isporučitelj komunalne usluge je obvezan obavijestiti Korisnike usluga o obavljanju dimnjačarskih poslova u njihovim objektima.

Isporučitelj komunalne usluge dužan je obavijest iz stavka 3. ovog članka postaviti na vidno mjesto u stambenoj ili poslovnoj zgradi.

**Članak 7.**

Isporučitelj komunalne usluge je dužan:

* u slučaju opasnosti od požara ili opasnosti po zdravlje ljudi ili imovine građana nastale od posljedice loženja, obaviti dimnjačarske poslove i van radnog vremena, a kada se za to ukaže potreba,
* dimovodne objekte koje nije moguće valjano očistiti, po potrebi strojno očistiti ili spaljivati,
* spaljivanje se ne smije vršiti za jakog vjetra ili kada je vrućina. Spaljivanje je potrebno prethodno prijaviti Dobrovoljnom vatrogasnom društvu na čijem području se nalaze dimovodni objekti koji se spaljuju,
* nakon spaljivanja dimovodnog objekta dimnjačar je dužan uvjeriti se da je uklonjena sva eventualna opasnost od požara. Čađ koja izgara u spaljivanju ne smije se ostaviti u dimovodnom kanalu, te se mora očistiti, a Korisnik je dužan postaviti kod dimovodnog objekta posudu za odlaganje čađi.
* ostaviti službenu obavijest o posjetu objektu, ukoliko Korisnika nije zatekao pri posjeti istoga

**Članak 8.**

Ako Isporučitelj komunalne usluge ustanovi da na dimovodnim objektima postoje nedostaci kao: ispucali zidovi dimnjaka, istrošena vratašca, ugrađeni drveni elementi u zidove dimnjaka, nedostaju dimovodna vratašca, dimnjaci u derutnom stanju, ako su dimnjaci izrađeni od salonitnih cijevi ili je u blizini dimovodnih objekata smješten zapaljiv materijal bilo koje vrste, pozvat će Korisnika dimovodnih objekata da ukloni nedostatke. Zapis o nedostacima o stanju dimovodnih objekata upisati će u zapisnik.

**Članak 9.**

Isporučitelj komunalne usluge je dužan dimnjačarske poslove obavljati na način kojim se Korisniku usluge ne nanosi šteta.

**Članak 10.**

Korisnici usluge dužni su Isporučitelju komunalne usluge:

* omogućiti pregled i čišćenje dimovodnih objekata i uređaja za loženje,
* dati podatak o broju i vrsti uređaja za loženje i dimovodnih objekata, te sezoni loženja,
* omogućiti pristup svakom uređaju za loženje i dimovodnom objektu koji se koristi.

**Članak 11.**

Ako Isporučitelj komunalne usluge utvrdi da na dimovodnom objektu i/ili uređaju za loženje postoje nedostaci, pismeno će o tome obavijestiti Korisnika usluge odnosno Upravitelja zgrade i pozvati ih da uklone utvrđene nedostatke.

Ako se nedostaci iz stavka 1. ovoga članka ne uklone ili se isti nedostatak ponovo utvrdi i pri slijedećem čišćenju i pregledu dimovodnog objekta i/ili uređaja za loženje Isporučitelj komunalne usluge će o tome obavijestiti komunalnog redara Općine Lipovljani.

Ako Isporučitelj komunalne usluge utvrdi postojanje neposredne opasnosti za živote ljudi i imovine koja može nastati daljnjom uporabom dimovodnog objekta i/ili uređaja za loženje, obavijestiti će bez odgode o tome nadležno inspekcijsko tijelo.

O nedostacima utvrđenim na dimovodnim objektima i uređajima za loženje na plinovito gorivo Isporučitelj komunalne usluge bez odgode obavještava i nadležnog distributera plina radi poduzimanja mjera iz njegove nadležnosti utvrđenih posebnim propisima.

**Članak 12.**

Dimovodni objekti i uređaji za loženje iz članka 6. ovih Općih uvjeta podliježu obveznom čišćenju i kontroli.

Obaveznom čišćenju ne podliježu dimovodni objekti u domaćinstvima koji se ne koriste.

**Članak 13.**

Nakon svakog stručnog pregleda dimovodnih objekata, utvrđeni nalaz podnosi se pismeno Korisniku, a jedan primjerak ostaje Isporučitelju usluge.

**Članak 14.**

Cijenu za obavljene dimnjačarske poslove izravno plaća Korisnik usluge i/ili Upravitelj zgrade iz pričuve zajedničkih sredstava Isporučitelju komunalne usluge na osnovu ispostavljenog računa.

Cijene za dimnjačarske poslove određene su Cjenikom.

Isporučitelj komunalne usluge je dužan nakon izvršenog čišćenja dimovodnog objekta, a na temelju stvarno izvršenih količina čišćenja ovjerenih od Korisnika usluge, izdati račun za izvršenu uslugu.

Pri svakoj promijeni cijene dimnjačarskih poslova Isporučitelj komunalne usluge je dužan pribaviti prethodnu suglasnost gnačelnika Općine Lipovljani sukladno zakonskim propisima.

Za dimnjačarske poslove na izričiti zahtjev Korisnika usluge, Korisnik usluge plaća obavljene dimnjačarske poslove prema cijenama određenim u Cjeniku iz stavka 2. ovog članka.

**Članak 15.**

Isporučitelj komunalne usluge ustrojava i vodi evidenciju o pregledu i čišćenju dimovodnih objekata, te o izvođenju radova kojima se dimovodni objekt zadržava ili vraća u stanje određeno projektom građevine.

Evidencija iz stavka 1. ovog članka vodi se prema namjeni objekta za svako naselje na području Općine Lipovljani, a sadrži:

* oznaku objekta – ulicu i kućni broj,
* ime i prezime korisnika usluge, odnosno naziv upravitelja zgrade,
* oznaku dimovodnih objekata koji se pregledavaju i čiste s obzirom na vrstu energenata koji koristi priključeni uređaj za loženje,
* datum obavljanja dimnjačarskih poslova i nalaz,
* vrstu i datum izvođenja radova na dimovodnom objektu,
* potpis dimnjačara,
* potpis korisnika usluge kao potvrdu obavljenih dimnjačarskih poslova.

**Članak 16.**

Za odnose između Isporučitelja komunalne usluge i Korisnika usluge koji nisu uređeni ovim Općim uvjetima primjenjivat će se odredbe važećeg Zakona o komunalnom gospodarstvu, Zakona o obveznim odnosima i Odluke o organizaciji i obavljanju dimnjačarskih poslova na području Općine Lipovljani.

**Članak 17.**

Na ove Opće uvjete dana je prethodna suglasnost Općinskog vijeća Općine Lipovljani Odlukom, KLASA: 363-01/22-01/02, URBROJ:2176-13-01-22-01 od 14. prosinca 2022. godine.

**Članak 18.**

Opći uvjeti isporuke objaviti će se u „Službenom vjesniku Općine Lipovljani“, na mrežnim stranicama i oglasnoj ploči Općine Lipovljani, te na oglasnoj ploči i mrežnim stranicama Isporučitelja komunalne usluge.

**Članak 19.**

Ovi Opći uvjeti stupaju na snagu danom donošenja.

Broj: 120/2022 Lipovljani, 23.12. 2022.

Direktor:

 Davor Živković struč.spec.ing.aedif.